Flemming Hansen (KF), 2000-04-11:
I denne regerings tid er der sket meget betydelige opstramninger, hvad angår beskatning af firmabiler, opstramninger, som, da de blev indført, virkede ganske voldsomme, men som man i dag jo har vænnet sig til at leve med, selv om beskatningen er overordentlig høj.
Med dette lovforslag går man imidlertid langt ud over, hvad der er sund fornuft, og går direkte over i en egentlig misundelsespolitik, som skatteministeren er så fremragende en eksponent for.
Nogle vil måske kalde det hovsapolitik, men det er sådan set ligegyldigt, for det betyder en meget kraftig beskatning af firmabiler, så kraftig, at ingen fornuftige mennesker er i tvivl om, at det samlede skatteprovenu fra indtægter på firmabiler vil falde meget, meget betragteligt.
Det går nemlig ud på, at nogle mennesker får en meget beskeden besparelse i beskatning af firmabiler, en besparelse, som ministeren selv i skemaform beregner til mellem 1.500 og 4.700 kr. om året, mens de større firmabiler beskattes meget voldsomt, ja så voldsomt, at man med sikkerhed kan sige, at vi ikke vil se ret mange af dem på de danske veje, måske bortset fra ministerbiler.
Det paradoksale i denne situation er - og det er samtidig det, der bekræfter, at der er tale om misundelsespolitik og intet andet - at merprovenuet til staten med denne lovgivning vil falde betragteligt, ja, det vil vel falde med op imod 1 mia. kr., men det gør ikke noget for skatteministeren, når blot man kan følge de socialistiske tanker, som Enhedslisten er så fremragende en eksponent for, og som Socialdemokratiet her bekræfter at det er enigt i.
Jeg synes, det er interessant at hæfte sig ved konsekvenserne af lovforslaget.
Konsekvenserne er naturligvis, som jeg sagde før, at de fleste mennesker, der før har haft en større firmabil, vil vælge en mindre, og det vil igen betyde - som Foreningen af Danske Bilimportører så rigtigt har gjort opmærksom på i en henvendelse til Skatteudvalget, som den bekræfter i morgen i en deputation, vil jeg tro - at staten vil miste en indtægt på mellem 700 mio. kr. og 1 mia. kr. om året. Der sælges 7.000 større biler om året i Danmark, og man forventer, at salget vil falde med mindst 5.000, når skatteministerens lyksaligheder gennemføres.
Regeringen regner med at få 15 mio. kr. i kassen ved denne lovgivning, så man må nok sige, at det virkelig er noget, der koster penge, og det vil i sidste ende sige, at man skal spare andre steder.
Hvor det er, ved jeg ikke, om det er på socialpolitikken, pensionister, eller hvor det er, skal jeg ikke kunne sige.
Og jeg vil opfordre skatteministeren, virkelig opfordre skatteministeren, til at tænke sig rigtig godt om og prøve at nærlæse de mange henvendelser, der allerede er kommet, og som vil komme til Skatteudvalget, og som bliver oversendt til ministeren, for spørgsmålet er ganske enkelt: Hvor skal pengene tages fra?
Hvor vil skatteministeren finde den milliard, som det her meget hurtigt kommer til at koste staten hvert år?
For folk er ikke så tåbelige, at de lader sig beskatte af 200.000-300.000 kr. om året for at køre i en lidt større firmabil.
De er sikkert meget udmærket tilfredse med en Volvo.
Det vil jeg tro.
Den kan de fleste nok leve med at køre i.
Så skal jeg lige sige til hr. Frank Aaen og andre, som er meget optaget af Ferrarier, at jeg har spurgt Foreningen af Danske Bilimportører, og den mener, der kører 2 Ferrarier og 1 Maserati i Danmark som firmabiler.
Så pas på ikke at overdrive det!